R. Kelly tronk toe oor seksdadeR Kelly. (Foto: Nuccio DINUZZO / GETTY IMAGES NORTH AMERICA / AFP) Die R&B-sanger R. Kelly is tot 30 jaar tronkstraf gevonnis nadat hy daaraan skuldig bevind is dat hy vroue en kinders gelok het om hulle eindelik seksueel te misbruik. “Ek is dankbaar dat Robert Sylvester Kelly weg is en sal wegbly en niemand anders sal kan skade aandoen nie,” het Lizzette Martinez, een van sy slagoffers, aan verslaggewers buite die Brooklyn- federale hof gesê. Die “I Believe I Can Fly”-sanger is in September op nege aanklagte, waaronder rampokkery en sekshandel, skuldig bevind. Kelly se regspan het ’n ligter vonnis, met ’n maksimum van ongeveer 17 jaar, versoek. Jennifer Bonjean, een van Kelly se regsverteenwoordigers, het aangevoer haar kliënt is die produk van ’n “chaotiese” opvoeding wat insluit dat hy as kind seksueel misbruik is. Kelly, ’n driemalige Grammy-wenner, sal ook van 15 Augustus af in Chicago verhoor word. Hy en twee van sy voormalige medewerkers word daarvan beskuldig dat hulle die sanger se pornografieverhoor in 2008 bedrieg het en jare se seksuele misbruik van minderjariges weggesteek het. Kelly is tydens dié verhoor vrygespreek. Die verdediging het tydens die jongste verhoor ’n totaal van 45 getuies, onder wie 11 slagoffers, na die getuiebank geroep. Talle van die slagoffers het getuig dat hulle die sanger by konserte of winkelsentrumoptredes ontmoet het en daar stukkies papier met Kelly se kontakbesonderhede deur lede van sy gevolg aan hulle oorhandig is. Nadat hulle egter by sy gevolg aangesluit het, is hulle seksueel misbruik en was hulle onderhewig aan sy streng reëls en is hulle aggressief gestraf as hulle dié reëls verontagsaam het.